Story 64: Solomon Buildim Temple
BIFOR David hem dae, hem givim long Solomon olketa plan from God for buildim temple bilong Jehovah. Long mek-foa year long rul bilong hem, Solomon start for buildim temple, and olketa finisim insaed seven and haf year. Plande thousand pipol nao wakem temple, and building hia hem kostim staka selen. Diswan hem from olketa iusim plande gold and silver for buildim.
Temple hia garem tufala main rum, olsem bilong tabernacle. Bat olketa rum hia tu-taems moa big winim olketa rum bilong tabernacle. Solomon putim ark bilong covenant long rum insaed long temple, and olketa narafala samting wea olketa keepim insaed long tabernacle olketa putim long narafala rum.
Taem olketa wakem temple finis, olketa enjoyim wanfala big celebration. Solomon nildaon front long temple and prea, olsem iu savve lukim long piksa. Solomon hem sei long Jehovah: ‘Nomata big bilong full heven, hem no fitim iu for stap insaed, so disfala temple hem barava no fitim iu. Bat, O God bilong mi, plis lisin long pipol bilong iu taem olketa kam long disfala ples.’
Taem Solomon finisim prea bilong hem, fire kam daon from heven. Hem bonem olketa animal sakrifaes wea olketa mekem. And wanfala braet laet from Jehovah hem fulimap temple. Diswan showimaot hao Jehovah hem lisin, and hem hapi witim disfala temple and prea bilong Solomon. So temple nao kamap ples wea pipol bae kam for worship, and no long tabernacle.
For longfala taem, Solomon hem rul long wisefala wei, and olketa pipol hapi. Bat Solomon maritim staka woman from narafala kantri wea no worshipim Jehovah. Waswe, iu savve lukim wanfala long hia wea worshipim idol? Gogo olketa waef bilong hem mekem Solomon for worshipim olketa nara god tu. Waswe, iu savve wanem nao happen taem Solomon duim diswan? Hem no showimaot kaenfala fasin long olketa pipol moa. Hem kamap raf, and olketa pipol no hapi nao.
Diswan mekem Jehovah hem kros long Solomon, and hem sei olsem long hem: ‘Mi bae tekem kingdom awe from iu and givim long narafala man. Mi bae no duim diswan taem iu laef, bat long taem wea son bilong iu hem rul. Bat mi bae no tekem evri pipol bilong kingdom from son bilong iu.’ Bae iumi lukim hao diswan hem happen.
1 Chronicles 28:9-21; 29:1-9; 1 Kings 5:1-18; 2 Chronicles 6:12-42; 7:1-5; 1 Kings 11:9-13.
Olketa Kwestin
- Hem tek haomas year for Solomon buildim temple bilong Jehovah, and why nao datwan hem kostim staka selen?
- Haomas main rum nao stap insaed temple, and wanem nao olketa putim insaed datfala rum wea smol lelebet?
- Wanem nao Solomon talem insaed prea bilong hem taem olketa finis for wakem temple?
- Hao nao Jehovah showimaot hem hapi witim prea bilong Solomon?
- Wanem nao olketa waef bilong Solomon mekem hem for duim, and wanem nao happen long Solomon?
- Why nao Jehovah hem kros long Solomon, and wanem nao Jehovah hem sei long hem?
Samfala extra kwestin
- Readim 1 Chronicles 28:9, 10.
Taem iumi tingim toktok bilong David long 1 Chronicles 28:9, 10, wanem nao iumi shud trae hard for duim long evriday living bilong iumi? (Ps. 19:14; Phil. 4:8, 9)
- Readim 2 Chronicles 6:12-21, 32-42.
Hao nao Solomon showim hao no eni building wea man savve wakem hem fitim for Most Hae God hem stap insaed? (2 Chron. 6:18; Acts 17:24, 25)
Samting wea Solomon talem long 2 Chronicles 6:32, 33 showim iumi wanem samting abaotem Jehovah? (Acts 10:34, 35; Gal. 2:6)
- Readim 2 Chronicles 7:1-5.
Olsem wei wea glory bilong Jehovah muvim olketa Israelite for praisem hem taem olketa lukim datwan, hao nao wei for ting raonem blessing wea Jehovah givim long pipol bilong hem shud affectim iumi distaem? (2 Chron. 7:3; Ps. 22:22; 34:1; 96:2)
- Readim 1 Kings 11:9-13.
Hao nao laef bilong Solomon showimaot hao hem important for faithful go kasem end? (1 Ki. 11:4, 9; Matt. 10:22; Rev. 2:10)
zho_Hans eng_Latn tpi_Latn tpi_Latn tpi_Latn tpi_Latn tpi_Latn lus_Latn pol_Latn eng_Latn tpi_Latn tpi_Latn tpi_Latn tpi_Latn tpi_Latn nld_Latn lus_Latn tpi_Latn lus_Latn tpi_Latn tpi_Latn lus_Latn tpi_Latn eng_Latn eng_Latn